als_Latn dik_Latn sag_Latn
Ish-kryeminsitri Sali Berisha është takuar ditën e sotme me ambasadorin e Shteteve të Bashkuara të Amerikës në Shqipëri, Donald Lu. Në takimin mes tyre është diskutuar gjerësisht për gjendjen në vend, gjendjen pas akuzave të deputetit Tom Doshi ndaj kryeparlamentarit Meta. Lidhur me akuzat e Doshit, Berisha tha se Meta, Rama dhe Tahiri i kanë mbajtur të fshehta këto akuza për një kohë të gjatë. Sipas ish-kryeministrit Berisha, Ilir Meta në vend që të dërgonte dosjen në Prokurori, i përpunoi akuzat dhe fajësoi opozitën duke thirrur të gjithë familjarët e deputetit Mhill Fufi. Sipas tij, “Dosja Frroku” është dëshmi tjetër e lidhjeve të qeveritarëve më të lartë me krimin dhe mbajtjen e Frrokut gjashtë muaj peng nëpërmjet saj. Gjatë takimit me ambasadorin e SHBA-ve, Berisha ka deklaruar se hetimi i plotë dhe i pavarur nuk mund të bëhet me të akuzuarin kryesor në postin e dytë të shtetit. Ai theksoi se ndihma e SHBA-ve është shumë e rëndësishme dhe e mirëpritur në këtë kontekst dhe shprehu gatishmërinë e opozitës për të dhënë kontributin e saj.
als_Latn